Universitatea ,,Alexandru Ioan Cuza” Iaşi

Facultatea de Teologie Ortodoxă ,,Dumitru Stăniloae”

Şcoala Doctorală

TEZĂ DE DOCTORAT

- Rezumat -

**Utilizarea substantivului עֲוֹ֥ן (*awon*)** **în capitolele 1-16 ale cărţii profetului Iezechiel**

Îndrumător,

Pr. Prof. Univ. Dr. Petre Semen

 Doctorand,

 Pr. Marius Nicolaie Magherca

 Iaşi, 2019

Cuprins

[Cuprins 2](#_Toc12546091)

[Lista de abrevieri 5](#_Toc12546092)

[Abrevieri biblice 7](#_Toc12546093)

[Vechiul Testament 7](#_Toc12546094)

[Noul Testament 8](#_Toc12546095)

[I. Introducere 10](#_Toc12546096)

[I.1. Motivația alegerii temei 13](#_Toc12546097)

[I.2. Intenţiile urmărite 13](#_Toc12546098)

[I.3. Metodele de lucru 14](#_Toc12546099)

[I.4. Stadiul actual al cercetării științifice 15](#_Toc12546100)

[I.4.1. National 15](#_Toc12546101)

[I.4.2. Internaţional 17](#_Toc12546102)

[**Sursele de documentare** 20](#_Toc12546103)

[II. Contextul istoric al activităţii profetului Iezechiel 21](#_Toc12546104)

[II.1. Datarea cărţii lui Iezechiel şi autenticitatea ei 21](#_Toc12546105)

[II.2. Situaţia politică şi religioasă 24](#_Toc12546106)

[II.3. Personalitatea profetului Iezechiel 35](#_Toc12546107)

[II.3.1. Semnificaţia numelui profetului 35](#_Toc12546108)

[II.3.2. A fost preot Iezechiel? 36](#_Toc12546109)

[II.3.3. Elemente controversate 39](#_Toc12546110)

[II.3.4. I-a cunoscut Iezechiel pe profeții Ieremia și Daniel? 42](#_Toc12546111)

[II.3.5. „Bolile” atribuite lui Iezechiel de critica raţionalistă şi netemeinicia lor 44](#_Toc12546112)

[II.4. Vocabularul şi stilul profeţiilor lui Iezechiel 46](#_Toc12546113)

[II.4.1 Vocabularul cărții 46](#_Toc12546114)

[II.4.2 Stilul profeţiilor lui Iezechiel 49](#_Toc12546115)

[II.4.2.1. Elemente specifice stilului poetic 52](#_Toc12546116)

[II.4.2.2. Limbajul sacerdotal 55](#_Toc12546117)

[II.5. Concluzii preliminare 60](#_Toc12546118)

[III. Consideraţii generale privind terminologia păcatului în Vechiul Testament 62](#_Toc12546119)

[III.1. Substantivul עֲוֹ֥ן şi sensurile sale semantice 64](#_Toc12546120)

[III.1.1. Nedreptate sau păcat? 65](#_Toc12546121)

[III.1.2. Vinovăţie cauzată de păcat 68](#_Toc12546122)

[III.1.3. Consecinţă a nedreptăţii ori pedeapsă? 72](#_Toc12546123)

[III.3. Concluzii preliminare 78](#_Toc12546124)

[IV. Profeții despre judecata Israelului/Iuda 79](#_Toc12546125)

[IV.1. Considerații generale 79](#_Toc12546126)

[IV.2. Misiunea lui Iezechiel 83](#_Toc12546127)

[IV.2.1. Pregătirea lui Iezechiel pentru misiunea profetică 83](#_Toc12546128)

[IV.2.2. Detaliile misiunii profetului 87](#_Toc12546129)

[IV.2.3. Atitudinea poporului față de mesajul profetic 92](#_Toc12546130)

[IV.3. Concluzii preliminare 101](#_Toc12546131)

[V. O nouă misiune pentru proorocul Iezechiel 103](#_Toc12546132)

[V.1. Preliminarii 103](#_Toc12546133)

[V.2. Șapte zile de tăcere 104](#_Toc12546134)

[V.3. Misiunea străjerului 106](#_Toc12546135)

[V.3.1. Formula de introducere a discursului profetic 109](#_Toc12546136)

[V.3.2. Priveghere și fidelitate față de cuvântul Domnului 111](#_Toc12546137)

[V.3.3. Pedeapsa străjerului pentru tăcere 118](#_Toc12546138)

[V.3.4. Răsplata străjerului credincios 124](#_Toc12546139)

[V.3.5. Dreptul care păcătuiește și cursa de poticnire 129](#_Toc12546140)

[V.3.6. Dreptul statornic și străjerul credincios 138](#_Toc12546141)

[V.4. Concluzii preliminare 139](#_Toc12546142)

[VI. Acţiuni simbolice de prevestire a asediului Ierusalimului şi a captivităţii 142](#_Toc12546143)

[VI.1. Preliminarii 142](#_Toc12546144)

[VI.2. Vestirea asediului Ierusalimului 144](#_Toc12546145)

[VI.2.1. Reprezentarea Ierusalimului în miniatură 145](#_Toc12546146)

[VI.2.2. Elementele asediului 147](#_Toc12546147)

[VI.2.3. Zidul nelegiuirilor 149](#_Toc12546148)

[VI.3. Purtarea simbolică a vinovăţiei lui Israel şi Iuda 154](#_Toc12546149)

[VI.3.1. Vina casei lui Israel 155](#_Toc12546150)

[VI.3.2. Portretizarea anilor captivității babiloniene 158](#_Toc12546151)

[VI.3.3. Brațul dreptății divine 165](#_Toc12546152)

[VI.3.4. Semnificația imobilizării proorocului 167](#_Toc12546153)

[VI.4. Concluzii preliminare 169](#_Toc12546154)

[VII. Risipirea bogăţiilor nedrepte 172](#_Toc12546155)

[VII.1. Preliminarii 172](#_Toc12546156)

[VII.2. Mânia divină și sfârșitul obiceiurilor abominabile 174](#_Toc12546157)

[VII.3. Încetarea tranzacțiilor comerciale 177](#_Toc12546158)

[VII.4. Averile strânse prin jaf nu vor aduce izbăvirea 185](#_Toc12546159)

[VII.5. Concluzii preliminare 189](#_Toc12546160)

[VIII. Uciderea nelegiuiţilor din Templu şi din Ierusalim 191](#_Toc12546161)

[VIII.1. Preliminarii 191](#_Toc12546162)

[VIII.2. Cultul idolatru practicat în Templu 192](#_Toc12546163)

[VIII.3. Îngerii pedepsitori 194](#_Toc12546164)

[VIII.4. Semnul izbăvirii 197](#_Toc12546165)

[VIII.5. Rolul de intercesor al profetului Iezechiel 200](#_Toc12546166)

[VIII.6. Concluzii preliminare 206](#_Toc12546167)

[IX. Bătrânii fățarnici şi răspunsul Domnului 208](#_Toc12546168)

[IX.1. Preliminarii 208](#_Toc12546169)

[IX.2. Inchinarea la idoli - cursă de poticnire 209](#_Toc12546170)

[IX.3. Primejdia duplicității 214](#_Toc12546171)

[IX.4. Concluzii preliminare 219](#_Toc12546172)

[X. Sodoma şi Ierusalimul în „metafora necredinţei” 220](#_Toc12546173)

[X.1. Preliminarii 220](#_Toc12546174)

[X.2. Ierusalimul mai corupt decât Sodoma? 221](#_Toc12546175)

[X.3. Vina Sodomei şi a fiicelor ei 224](#_Toc12546176)

[X.4. Concluzii preliminare 231](#_Toc12546177)

[XI. Concluzii finale 233](#_Toc12546178)

[XII. Bibliografie 235](#_Toc12546179)

[XII.1. Surse primare 235](#_Toc12546180)

[ Izvoare scripturistice 235](#_Toc12546181)

[ Izvore aramaice 235](#_Toc12546182)

[ Izvoare liturgice 236](#_Toc12546183)

[ Izvoare patristice 236](#_Toc12546184)

[ Dicționare, enciclopedii, concordanțe, gramatici 237](#_Toc12546185)

[ Comentarii biblice 239](#_Toc12546186)

[XII.2. Surse secundare 242](#_Toc12546187)

[ Monografii, volume colective, articole şi studii 242](#_Toc12546188)

[Declaratie de onestitate 257](#_Toc12546189)

[Curriculum vitae 257](#_Toc12546190)

 Preotul şi proorocul Iezechiel explică în imagini sugestive evreilor din Babilon, faptul că exilul este o consecinţă a încălcării repetate a legilor divine, a apostaziei şi idolatriei. Indepărtarea Slavei dumnezeieşti de la Sanctuar s-a datorat nedreptăţilor poporului aşa cum odinioară, s-a îndepărtat din tabăra israelită, aflată în pustiul Sinai (cf. Ieş 33,3-7).

 Proorocul îl situează pe Dumnezeu în centrul tuturor profeţiilor, gesturilor şi acţiunilor simbolice pe care le săvârşeşte, utilizând vocabularul sfinţeniei şi al purităţii mai mult decât orice alt profet. Unul din termenii specifici vocabularului sacerdotal este şi substantivul עֲוֹ֥ן (*awon*), care a dobândit, în funcţie de context următoarele semnificaţii: nedreptate sau păcat, vinovăţie şi pedeapsă pentru păcat.

 Intenţia lucrării ,,Utilizarea substantivului עֲוֹ֥ן (*awon*) în capitolele 1-16 ale carţii profetului Iezechiel” este de a traduce şi analiza din punct de vedere exegetic textele biblice ale cărţii lui Iezechiel care conţin acest termen, contextele diverse în care aghiograful l-a utilizat, precum şi alte secvenţe importante ale acestei cărţi, care conţin un vocabular foarte bogat în expresii etice şi cultice, intens valorificate în noua dimensiune a exilului babilonian. Din această perspectivă, ,,radiografia” minuţioasă pe care Iezechiel o face societăţii din vremea sa, contaminată de corupţie morală, sincretism religios şi dispreţ faţă de oameni, ne oferă o imagine aproape cu nimic diferită de epoca în care trăim dar care a fost şi este, cu toate aceste scăderi în atenţia lui Dumnezeu.

 În cadrul cercetării, a fost luată ca reper ediţia critică a textului ebraic intitulată *Biblia Hebraica Stuttgartensia* iar pentru versiunea greacă, a fost utilizată ediţia *Septuaginta,* editată de Alfred Ralfs, precum şi *Septuaginta,* editată de Joseph Ziegler, foarte utilă pentru identificarea unor expresii din codicii greceşti.

 O incursiune în **istoria Regatului Iuda,** începând cudomnia regelui Manase (697-642 I.H.), care a introdus în ţară cele mai aberante forme de idolatrie şi până la căderea Ierusalimului (586 Î.H.), ne oferă informaţii importante despre climatul cultural-religios în care proorocul Iezechiel şi-a desfăşurat activitatea. Cu toate încercările de trezire spirituală din vremea regelui Iosia, toţi ceilalţi regi împreună cu demnitarii, preoţii şi poporul, l-au respins pe Dumnezeu, îndreptându-se cu bună ştiinţă spre pieire.

 **Numele profetului Iezechiel (Dumnezeu este tare)** exprimă o mărturisire de credinţă, dar şi atitudinea sa fermă de a contracara cinismul şi obstrucţionarea slujirii sale de un popor împietrit la inimă. Prin genealogia lui Ţadoc (cf. 3Rg. 2,35; Iez. 40,46; 43,19; 44,15), care derivă din Eleazar fiul lui Aaron, a făcut parte din aristocraţia Ierusalimului şi este posibil ca în anul 597 Î.H. când a fost deportat în Babilon să fi fost **cel puţin consacrat preot** chiar dacă nu a mai avut timp să slujească. L-a cunoscut pe profetul Ieremia, cu care se aseamănă în stilul de prezentare al profeţiilor sau a unor elemente simbolice (cf. Iez. 21,13-22; 24,1-2; 13-14), dar şi pe profetul Daniel, menţionat în carte de două ori (Iez. 14,14-18; 28,3).

 Limba în care a scris Iezechiel, constituie **un adevărat model al tranziţiei lingvistice, de la ebraica timpurie, la cea specifică sec. al VI-lea Î.H.** Valenţele multiple ale substantivului עֲוֹ֥ן (*awon*) au fost analizate în câteva texte ale Vechiului Testament, pentru a observa în ce manieră a fost utilizat acest termen de aghiografi, în epoci diferite ale istoriei Israelului. Astfel, sensul de ,,nedreptate” transpare foarte clar în Lev. 26,40 unde se arată că Dumnezeu, prin judecata Sa nu urmăreşte distrugerea propriului popor, ci conştientizarea şi mărturisirea greşelilor pentru a fi reabilitat. Mărturisirea nedreptăţii dobândeşte în această carte şi nu numai, un caracter expiator. Acelaşi sens al substantivului עֲוֹ֥ן (*awon*) îl aflăm în Num. 5,15-16, în contextul sacrificiului zelotipiei. De această dată substantivul עֲוֹ֥ן (*awon*) trebuie pus în relaţie cu expresia ,,ea este infidelă soţului înşelându-l” din versetul 12. Expresia ,,amintind nedreptatea” din Num. 5,15-16, arată că femeia vinovată de adulter este expusă pedepsei care vine de la Dumnezeu. În 1Rg. 20,1 expresia ,,nedreptatea mea” este utilizată împreună cu fraza ,,păcatul meu” într-un paralelism sinonimic. În aceeaşi manieră substantivul עֲוֹ֥ן (*awon*) este aplicat şi în Iov 31,33-34, precum şi în Ps. 38,19. Semnificaţia de ,,vinovăţie” cauzată de păcat este prezentă în Num. 15,30-31, unde se arată că păcatele săvârşite cu deplină conştienţă împotriva lui Dumnezeu au drept consecinţă nimicirea persoanei vinovate. Profetul Isaia, pune în antiteză grija paternă a lui Dumnezeu şi Israelul răzvrătit care a refuzat supunerea şi ascultarea de Părintele său (Is. 1,49), numindu-i ,,popor încărcat de vinovăţie”. Proorocul Ieremia (13,22) descrie Ierusalimul ca o femeie adulteră, batjocorită şi ruşinată, prin folosirea expresiei ,,mărimea vinovăţiei tale”, iar Osea (9,7) anunţă venirea judecăţii devastatoare asupra Israelului utilizând aceeaşi expresie. Sensul de ,,pedeapsă” al substantivului עֲוֹ֥ן (*awon*) transpare cu claritate în răspunsul lui Cain către Dumnezeu (Fac. 4,13-14) după rostirea sentinţei: ,,mare este pedeapsa mea pentru a o purta”. Un alt exemplu îl aflăm în aceeaşi carte (Fac. 19,15), unde este prezentată urgenţa salvării lui Lot şi a familiei sale din Sodoma. Intenţia îngerilor era să-i salveze pe toţi cei din casă şi de aceea precizează: ,,pentru a nu fi distrus în pedeapsa cetăţii”. Un mesaj imperativ adresează proorocul Ieremia (51,6) poporului Israel în profeţia sa despre căderea Babilonului: ,,pentru a nu fi nimiciţi în pedeapsa ei”.

 **Profeţiile despre judecata Israelului** rostite de profetul Iezechiel, vestesc distrugerea tuturor instituţiilor familiare societăţii din Ierusalim, care însumează în mod simbolic un univers socotit indestructibil. De accea, cea mai mare parte a expresiilor cu conţinut etic, printre care şi substantivul עֲוֹ֥ן (*awon*), se află în aceste profeţii. Iezechiel nu ignoră elementele justiţiei sociale şi nici derapajele politicii externe (cf. Iez.16,23) care sunt aspru criticate.

 În cadrul **discursului de trimitere la predicare** (cf. Iez. 3,4-11), textul profetic revelează faptul că Dumnezeu înzestrează persoanele alese cu darurile necesare desfăşurării misiunii, în funcţie de personalitatea lor, precum şi de mediul în care trebuie să activeze. Dacă pe Ieremia L-a făcut ,,ca o cetate fortificată şi ca un stîlp de bronz” (Ier. 1,18), pentru a înfrunta toate structurile politice şi religioase din Ierusalim, împreună cu o bună parte a poporului, lui Iezechiel tăria i-a fost sădită în interiorul persoanei sale, pentru a nu ceda în faţa potrivnicilor şi a nu deveni vulnerabil.

 După experienţa întâlnirii cu Dumnezeu, Iezechiel a avut nevoie de **şapte zile de tăcere,** readaptare, meditaţie şi pregătire sufletească (Iez. 3,15) pentru a vesti cuvintele lui Dumnezu către popor. Dumnezeu îl învesteşte cu misiunea de a fi **,,străjer al casei lui Israel”** (Iez. 3,17-21) sau herald care anunţă venirea primejdiei. În cartea lui Iezechiel, omul rău este privit în primul rând ca un dispreţuitor al Legământului încheiat de Dumnezeu cu poporul Său, după care îşi extinde această atitudine distructivă în rândul compatrioţilor, prin încălcarea făţişă a prevederilor acestei Alianţe (Iez. 21,30). Mesajul profetic ar trebui să conştientizeze persoana vizată asupra pericolului iminent al morţii temporale care planează asupra sa, dar şi de posibilitatea condamnării în Şeol (locuinţa morţilor).

 **Omul drept** este cel care respectă prescripţiile Legământului încheiat de Dumnezeu cu poporul Său Israel, fiind corect în atitudinile şi acţiunile sale, care reflectă o conduită etică ireproşabilă în relaţia sa cu Dumnezeu şi cu semenii. Iezechiel prezintă şi situaţia tragică a dreptului care odinioară L-a cunoscut pe Dumnezeu, respectându-i poruncile după care L-a respins (Iez. 3,20). Prin urmare, conform mesajului profetic, chiar şi cel mai corect om din lume trebuie să fie avertizat asupra pericolului căderii, indiferent de circumstanţele în care se produce. Aceasta îl va responsabiliza şi mai mult, ajutându-l să-şi ducă la bun sfârşit, în mod temeinic misiunea încredinţată. Dumnezeu transmite prin intermediul profetului Său un mesaj cutremurător: toate faptele dreptăţii nu vor fi luate în considerare din momentul abdicării oamenilor de la prescripţiile Legământului, ci va urma un sfârşit năprasnic şi prematur.

 Din atitudinea proorocului se poate observa **grija omului lui Dumnezeu de a-şi salva confraţii din primejdie,** precum şiapropierea de cel căzut, pentru a-l reabilita. Din toate acestea rezultă că **nu există merite prisositoare,** pe baza cărora cei păcătoşi să fie absolviţi de orice responsabilitate, după cum **nu există nici ,,siguranţa mântuirii”**, de care se face astăzi mult caz, în unele grupări creştine. Profetul Iezechiel prestează şi o serie de **acţiuni simbolice,** care nu erau deloc străine evreilor şi care conţin o mare încărcătură dramatică. Fiind desfăşurate în linişte, audienţa intrigată le descifrează ca profeţii, conţinând un mesaj foarte precis legat de viitorul lor.

 Aceste mesaje non-verbale erau specifice popoarelor din Orient şi includeau anumite mişcări ale trupului, ale braţelor, expresii ale feţei ori mişcări ale ochilor, cu menirea de a scoate în relief anumite aspecte grave pe care adresanţii trebuiau să le descifreze. Reprezentarea tăcută a asediului Ierusalimului, prin incizarea unei cărămizi de lut în formă miniaturală, trebuia să anunţe exilaţii că zilele cetăţii Sionului erau numărate şi în curând armatele babiloniene o vor înconjura (Iez. 4,1-3). Această dramatizare foarte precisă, trebuia să mai transmită şi ideea că în spatele forţilor armate inamice şi a strategiilor militare se află însuşi Dumnezeu, care nu-şi mai protejează cetatea din cauza răutăţii locuitorilor ei.

 Zidul despărţitor dintre Dumnezeu şi cetate - reprezentat prin talgerul de fier- a fost ridicat chiar de poporul necredincios (cf. Is. 59,2; Iov 40,18). Forma verbelor (Paal imperativ şi vav consecutiv perfect) indică hotărârea nestrămutată a lui Dumnezeu de a îndeplini tot ce a fost vestit poporului, în mod simbolic de Iezechiel.

 Al doilea ciclu de acte simbolice (Iez. 4, 4-8), care prezintă **purtarea simbolică a vinovăţiei lui Israel şi Iuda,** sunt printre cele mai dificile de interpretat din întreaga Sfântă Scriptură. Un mesaj cutremurător este acela că Dumnezeu însuşi va lupta împotriva poporului răzvrătit, cu aceeaşi ,,mână tare şi braţ întins” (Ieş. 13,3; Deut. 4,34) cu care l-a scos pe Israel din Egipt. Proorocul, în acord cu toţi ceilalţi profeţ,i spulberă încredrea împământenită în popor că protecţia divină este garantată în orice situaţie, inclusiv în perioadele de apostazie generală. Prin intermediul Septuagintei, Evanghelia după Ioan a preluat terminologia profetică a ,,semnelor”, care utilizate pe un cu totul alt plan, în legătură cu minunile savârşite de Domnul Iisus Hristos, fac trimitere directă către realităţile cereşti şi Persoana Sa dumnezeiască, faţă de care, oamenii trebuie să ia o decizie: să creadă în El, recunoscându-l drept Mântuitorul şi Mesia ori să-L respingă, rămânând în întuneric.

 Într-un nou capitol (Iez.7), care poate fi numit **Marele Final: Ziua Domnului,** Iezechiel anunţă din nou sfârşitul ţării lui Israel. Avertismentele înfricoşătoare, precum şi expresiile care evidenţiază mânia lui Dumnezeu faţă de cei apostaţi, contrastează cu imaginile fermecătoare din viziunea inaugurală a profetului. Tablourile dinamice sunt predominante în descrierea atitudinii de ostilitate faţă de încremenirea sau împietrirea poporului care se arăta refractar mesajului dumnezeiesc. Iezechiel utilizează de această dată, substantivul תּוֹעֵבָֽה (*toebah*), un sinonim al termenului עֲוֹ֥ן (*awon*) şi care poate fi tradus cu ,,faptă”, ,,obicei”, ,,lucru” ori ,,sacrificiu abominabil”, având şi un sens etic, nu doar cultic (cf. Iez. 7,3).

 Mânia divină se referă mai întâi la opoziţia absolută a lui Dumnezeu faţă de păcat şi pe de altă parte, la intervenţia Sa în viaţa oamenilor cu scopul de a-i îndrepta şi călăuzi spre adevărata libertate (Ieş. 32, 10-12; 22; Num. 11,1). Deşi termenul este un antropopatism, această mânie nu are nimic iraţional ori capricios, ci întotdeauna apare ca o reacţie morală sau etică la depravarea umană şi în mod special la idolatrie.

 Judecata sau sentinţa divină va ţine cont de alegerea pe care au făcut-o locuitorii ţării. Aceştia vor fi deportaţi într-o ţară unde vor întâlni aceleaşi practici detestabile pe care le-au observat în Israel, cu diferenţa că în Babilon respectarea lor este zilnică şi la intensitate maximă, având în multe privinţe caracter abuziv.

 Profetul Iezechiel arată că toate domeniile societăţii israelite, care în mod normal asigură buna funcţionare a unui stat, vor fi dezintegrate: colectivităţile umane, religia, economia şi politica. Viaţa locuitorilor, care se desfăşura normal, va fi efectiv răvăşită, iar tranzacţiile comerciale vor înceta (Iez. 7,12-13).

 O învăţătură importantă este aceea că în mod frecvent, Dumnezeu determină venirea timpului potrivit pentru anumite evenimente. **Timpul se află sub controlul direct al lui Dumnezeu,** care fixează anumite perioade naţiunilor, sau le modifică, în funcţie de răspunsul oamenilor la mesajul Său. Iezechiel, în acord cu profetul Amos, arată că ,,Ziua Domnului” nu va aduce nimic bun asupra ţării ci tulburare, pedeapsă şi urgie. Nici unul dintre cei nelegiuiţi nu va putea evita necazul care va veni (Iez. 7,13).

 Proorocul evidenţiază faptul că instabilitatea economico-financiară din Israelul preexilic poate interveni în orice ţară şi în orice moment al istoriei.

Marile depresiuni economice din secolul trecut (1989-1936) şi frecventele crize financiare din vremea noastră, constituie evidenţe de netăgăduit ale vulnerabilităţii acestor sisteme în care oamenii îşi pun încrederea. Dumnezeu intervine periodic în istorie şi restabileşte echilibrul, fie prin intermediul unor calamităţi, fie prin unele popoare sau imperii.

 **Cultul idolatru practicat în incinta Sanctuarului din Ierusalim** (Iez. 8,1-16), constituie motivul îndepărtării Slavei lui Dumnezeu din locul sfânt şi apoi din cetate. Aceste acţiuni detestabile însumau apostazia generalizată în toată ţara, începând cu căpeteniile preoţilor, bătrânii poporului, dregătorii şi oamenii de rând. Proorocul nu separă dreapta credinţă şi închinarea la Yahve de respectarea normelor morale, după cum nu se diferenţiază în Biblie dreptul de etică. El confirmă faptul că în ciuda mulţimii fărădelegilor, exista o rămăşiţă care nu a făcut compromis cu practicile păgâne şi nici cu viaţa coruptă din societate (Iez. 9,1-6). Dincolo de imaginile înfricoşătoare pe care le vede Iezechiel, transpare iubirea de oameni a lui Dumnezeu care îi păzeşte de moarte pe cei credincioşi.

 Nu trebuie acreditată ideea că scenele terifiante descoperite proorocului, constituie o imagine definitivă a Israelului. Formele de idolatrie la care a fost martor Iezechiel, au fost practicate pe o perioadă limitată din istoria acestui popor.

 Cu toate că nu sunt oferite detalii legate de semnul cu care erau pecetluiţi cei credincioşi, trebuie de reţinut faptul că grupul celor însemnaţi va fi cruţat în momentul pedepsirii necredincioşilor, aşa cum mai târziu, în vremea suferinţelor eshatologice, creştinii care ,,au pecetea lui Dumnezeu pe frunţile lor” (Apoc. 9,4), nu vor fi vătămaţi de puterile satanice.

 Textul profetic, în deplin acord cu aghiografii Noului Testament (cf. Lc. 12,48; 1Pt. 4,17) arată că păstorii comunităţilor creştine vor răspunde pentru modul în care şi-au împlinit sau nu misiunea de călăuzire a poporului lui Dumnezeu.

 Sunt aspru criticaţi şi **bătrânii poporului din Exil,** pentru că reprezintă imaginea dezolantă a oamenilor cu inima împărţită între superstiţiile păgâne şi închinarea formală la Dumnezeu, ,,cu gura şi cu buzele” (cf. Iez. 14,3; Is. 29,13). Iezechiel transformă întâlnirea bătrânilor cu el într-un caz juridic, îndreptat împotriva celor care doresc să-L cerceteze pe Dumnezeu cu duh de ispitire. Răspunsul Domnului va veni cu siguranţă, dar fără intermediar ci prin judecată şi ruină, direct proporţionale cu numărul idolilor cărora s-au închinat. Pentru creştini, formele subtile ale diferitelor concepţii păgâne (ocultismul, astrologia, numerologia, spiritismul, sincretismul religios) chiar dacă nu înlocuiesc închinarea la Dumnezeu, cu siguranţă îi diminuează mult eficienţa, ajungând să le acapareze într-un mod periculos resorturile interioare ale vieţii spirituale şi să le primejduiască mântuirea.

 În metafora extinsă din Iez. 16, **Ierusalimul reprezentat ca o femeie desfrânată** este simbolul întregului popor Israel. Cu toate că există unele asemănări majore cu alte pasaje din Vechiul Testament (cf. Is. 1-21; Os. 2; Ier. 3,6-25), proorocul Iezechiel este original prin descrierea păcatelor naţiunii sale, utilizând cei mai groteşti termeni într-un limbaj aproape pornografic (Iez. 16,25; 26; 36-37; 43; 58), depăşit poate ca intensitate în pilda celor două desfrânate din Iez. 23. Imaginile şocante, neobişnuit de vulgare pentru societatea contemporană, nu sunt utilizate cu scopul de a face discursul cât mai memorabil, ci pentru a le arăta evreilor din captivitate precum şi generaţiilor viitoare, că aşa a fost Ierusalimul în relaţia sa cu Dumnezeu: nerecunoscător, insolent şi obscen.

 Profetul le mai transmite şi următorul mesaj terifiant: prin însuşirea practicilor păgâne şi căutarea alianţelor străine, au ajuns într-o situaţie mult mai jalnică decât vecinii lor (Iez. 16,34). De aceea, Ierusalimul este numit ,,prostituată pervertită” care oferă daruri/tribut naţiunilor străine, numite în mod generic ,,amanţi” (cf. Iez. 16,26-29). Exista în Orientul Apropiat obiceiul de a personifica cetăţile importante, utilizând imaginea unor femei ,,căsătorite” cu un zeu-patron, care le oferea ocrotire şi belşug cu condiţia de a păstra fidelitatea faţă de acesta. Profetul prezintă şi adoptarea cultului fertilităţii, care implica prostituţia rituală (cf. Iez. 16,15-19) şi sacrificiile umane (cf. Iez. 16,20-22), menţionate în mod explicit şi de alţi aghiografi (cf. 4Rg. 16,3; 17,7; Ier. 17,31). În rechizitoriul său, Iezechiel introduce în scenă două personaje numite în mod simbolic ,,surori” ale Ierusalimului. Cea mare este Samaria iar cea mică Sodoma (Iez. 16,46). Menţionarea Samariei ca soră a Ierusalimului este de înţeles datorită descendenţei comune din Iacov, până la dezbinarea regatului din vremea lui Roboam, în anul 931 I.H. Prezenţa şocantă a numelui cetăţii Sodoma, arată de fapt că Ierusalimul este privit de Dumnezeu în ambianţa unei adevărate ,,familii” depravate în care acesta deţine supremaţia. Sodoma este imaginea răutăţii, a corupţiei morale dusă la extrem (cf. Fac. 19,1-11), a degradării umane fără precedent dar şi a modului în care Dumnezeu pedepseşte comunităţile peste măsură de păcătoase.

 Iezechiel menţionează această cetate într-un mod oarecum favorabil, arătând că la ea n-au fost aflate răutăţile prezente în Ierusalim (Iez. 16,48). Tipologia păcatelor Sodomei conform textului cărţii lui Iezecheil, urmează o tradiţie alternativă, dar nu este exclusă nici posibilitatea ca aceeaşi tradiţie să ofere o explicare diferită din punct de vedere etic.

 Cu toate că proorocul se exprimă hiperbolic, unele texte biblice amintesc în mod explicit de prezenţa homosexualilor în Ierusalim (cf. 3Rg. 14,24; 15,22; 22,46; Os. 4,14). Perversiunile sexuale sunt menţionate de Iezechiel sub denumirea de ,,urâciuni” sau ,,fapte abominabile”, precizându-se faptul că acestea au constituit punctul culminant care a declanşat distrugerea Sodomei şi a Gomorei (Iez. 16,50; Lev. 18,22). Mai târziu, în vremuri de maximă decadenţă religioasă, păcate asemănătoare s-au extins din Ierusalim în toate zonele Regatului de Sud, cauzându-i distrugerea.

 Proorocul arată că pedeapsa cuvenită contemporanilor săi, care au încălcat Legământul cu Dumnezeu, nu va fi mai uşoară decât a cetăţilor păcătoase. Trebuie spus apoi că elementele limbajului sacerdotal din cartea profetului Iezechiel, au fost preluate şi de aghiografii Noului Testament, pe care le-au transpus în dimensiunea spirituală a poporului lui Dumnezeu, care vieţuieşte într-un context păgân, de ale cărui influenţe trebuie să ferească (cf. 1Cor. 3,16; 6,19; 2Cor. 6,14-17).